Әйе, намаҙ, беҙ ниндәй генә хәлдә һәм хәләттә булһаҡ та, бәлә-ҡаза килгәндә лә, бола-һуғыш ваҡыттарында ла, түшәктә үлем хәлендә булғанда ла ҡылынырға тейешле ғибәҙәт. Ҡайһы бер ғибәҙәттәрҙе, ваҡытында булдыра алмаһаҡ, кисектереп тора алабыҙ йәки уны үтәү бурысы тулыһынса өҫтөбөҙҙән төшә. Мәҫәлән, байлығыбыҙ миҡдары нисабҡа тулмай икән, беҙгә зәкәт биреү фарыз түгел, йәғни зәкәт биреү бурысы өҫтөбөҙҙән төшә. Хаж ҡылыу өсөн дә аҡсабыҙ етерлек түгел йәки сәләмәтлегебеҙ сәбәпле унда бара алмайбыҙ икән, был бурыс та, шулай уҡ, беҙҙең өҫтән төшә. Рамаҙан айында юлға сығып, сәфәрҙә, ҡырҙа эштә булабыҙ икән, сәфәрҙән ҡайтҡансыға хәтле ураҙа тотоуҙы кисектереп тора алабыҙ. Шулай уҡ, ауырып китһәк, һауыҡҡанға тиклем ураҙа тотмаҫҡа рөхсәт ителә.